google/wiki40b huggingface dataset:
Harold Wilson

Biografi

Wilson ble født i 1916. Han studerte økonomi i Oxford og begynte i studietiden å interessere seg for politikk. Etter å ha arbeidet som statstjenestemann under annen verdenskrig ble han i 1945 innvalgt for valgkretsen Olmskirk i det britiske underhuset. Etter en valgreform i 1950 representerte han valgkretsen Hoyton ved Liverpool.
Kort etter valget til parlamentet fikk han første gang sete i regjeringen og ble dermed Storbritannias yngste statsråd i historien. Han trådte tilbake i 1951 i protest mot innføringen av egenandeler i det britiske helsevesenet.
Han fikk imidlertid senere plass i Labours skyggekabinett, som tiltenkt finansminister. I 1956 skapte han begrepet «gnomene fra Zürich», som viste til sveitsisk valutaspekulasjon. Han kandiderte forgjeves til posten som leder for Labour i 1960, men da Hugh Gaitskell overraskende døde i 1963 etterfulgte Wilson ham som partileder.
Labour vant ved parlamentsvalget 16. oktober 1964 et knapt flertall, og Wilson ble statsminister første gang. Etter en kort, men vellykket regjeringstid vant Labour en komfortabel majoritet på 99 mandater.
Utenrikspolitikken under Wilson ble preget av krisene i de tidligere britiske koloniene, spesielt i Rhodesia og Sør-Afrika. Wilson motstod presset fra USA om å sende styrker til Vietnam. Etterhvert som økonomien i Storbritannia forverret seg, sank imidlertid oppslutningen fra velgerne. Da meningsmålingene gikk bedre, skrev Wilson ut nyvalg. Labour tapte valget den 19. juni 1970, og Wilson ble etterfulgt som statsminister av Edward Heath. Tross det bitre nederlaget fortsatte Wilson som partileder og ble 6. mars 1974 statsminister på nytt, etter at Heath heller ikke hadde lykkes i å føre en politikk som førte til forbedring i landets økonomi.
16. mars 1976 erklærte Wilson overraskende sin avgang som statsminister og at han ville trekke seg helt fra politikken. Han opplyste at han alltid hadde planlagt å pensjonere seg ved 60-årsalderen. I virkeligheten var han blitt klar over at han led av Alzheimers syndrom.
Utenriksminister James Callaghan etterfulgte Wilson som statsminister den 5. april 1976. Wilson var likevel frem til 1983 innvalgt i parlamentet og ble deretter utnevnt til life peer som Baron Wilson of Rievaulx. Medlemskap i Hosebåndsordenen hadde han fått i 1976. Etter 1985 trakk han seg nesten fullstendig bort fra offentligheten. Han døde i 1995 av tarmkreft.
SAAB Sport

SAAB Sport var en spesialmodell av SAAB 96 som ble lansert i 1962 som erstatning for SAAB GT750. Dette var første gang svenskene fikk stifte bekjentskap med en Saab «Grand Turismo»-bil, siden GT750 aldri hadde blitt solgt i Sverige gjennom offisielle kanaler. Den hadde samme karosseri som SAAB 96, men ulik innredning og utstyr. På utsiden var en av ulikhetene sammenlignet med en standard SAAB 96 de doble kromlistene langs karosseriets nedre del, ekstralysene og annerledes hjulkapsler. Motoren var en 841 kubikkcentimeters tresylindret totaktsmotor med en Solex-forgasser per sylinder og hadde 52 hestekrefter. Motoren ble smurt via en separat oljetank, noe som betydde at man ikke behøvde å blande olje i bensinen manuelt (som på standardmodellen). Gearkassen hadde fire trinn. Saab Sport hadde også skivebremser foran, noe som var uvanlig på den tiden. Felgene hadde 4 bolter og ikke 5 som var standard på SAAB 96.
På det amerikanske markedet ble bilen kalt GT850 (analogt med den tidigere GT750), men etter Saabs suksess i Monte Carlo-rallyet ble navnet endret til Monte Carlo 850 (fra og med 1964).
Sport-modellen ble endret parallelt med vanlige SAAB 96. Den trimmede motoren forsvant med innføringen av firetaktsmotoren i årsmodell 1967. Modellen ble nå kalt Monte Carlo V4 og skilte seg bare fra standarmodellen på utstyrsnivået.
Samois

Samois var verdens første åpent lesbiske/feministiske SM-organisasjon. Organisasjonen eksisterte mellom juni 1978 og mai 1983 i San Francisco, USA.
Samois er mest kjent for boka Coming to Power – Writing and graphics on Lesbian S/M, som var en antologi med tekster om SM skrevet av medlemmene i organisasjonen. Boka kom ut i 1981. Den fikk mye oppmerksomhet, og den provoserte andre feministiske miljøer. Flere feministiske og lesbiske magasiner nektet å skrive om boka eller ta inn annonser for den, og enkelte feminist-bokhandler nektet rett og slett å ta den inn. Likevel solgte boka godt.
En tredel av denne boka ble gitt ut på dansk i 1988 under navnet SMerte rimer på hjerte – Om lesbiske og sadomasochisme.
I 1981 holdt Samois også den første Ms. Leather-konkurransen.
Organisasjonen ble sentral i de tidlige stadiene av de feministiske «sex-krigene» i USA mellom ekstreme feministiske porno- og SM-motstandere og kvinnelige sadomasochister. Samois mente at SM var forenlig med de feministiske verdiene og idealene, og var imot de generelle negative holdningene til SM som fantes i det feministiske miljøet.
Samois hentet navnet sitt fra boka Historien om O. Der er Samois navnet på stedet der den eneste kvinnelige Dominaen i boka bor, og hvor det foregår SM-aktivitet kun mellom kvinner.
Et av de mest kjente medlemmene i Samois er forfatteren og SM-aktivisten Pat Califia.
Henåavassdraget

Henåavassdraget er et mindre vassdrag som dannes i Høg-Holleia og omfattes av flere myrer, småvann, tjern, pytter, bekker og småelver i åslandskapet som er kjent som Holleia. Vassdraget, som ligger i Modum og Ringerike kommuner i Buskerud fylke, har en total lengde på cirka 28,7 km og nedbørsfeltet utgjør cirka 113,96 km².
Primærelva i vassdraget er Henåa, som drenerer til Tyrifjorden ved Henovika på grensen mellom Modum og Ringerike kommuner. Elva fungerer også som grenseelv mellom disse kommunene i storparten av sitt elveløp. Henåa får tilførsel fra blant annet Granavollelva, Løkelva, Sørlielva og Tverrelva, samt flere bekker i området. Granavollelva har sitt utspring ved Styggdalsdammen, en pytt like under Grønknuten naturreservat i Høg-Holleia, og regnes som kildeelva i vassdraget.
Det er registrert elvemusling (Margaritafera margaritafera) i vassdraget. Arten er fredet og står oppført på norsk rødliste. Det er også kjent at tyrifjordørreten (Salmo trutta lacustris) kan ha gytevandring opp i elva når vannføringen er stor nok. Vassdraget har også en god stamme av stasjonær elveørret og abbor. Dessuten finnes det en bestand av edelkreps der.
Luis Pedro Cavanda

Landslaget

10. oktober 2015 fikk han sin første landskamp for Belgia mot Andorra.
Lamassu

Lamassu (kileskrift: AN.KAL, sumerisk: ᵈLamma, akkadisk: Lamassu) er en beskyttende demon innen mesopotamisk mytologi. Den avbildes ofte med en okse- eller løvekropp, ørnevinger og menneskehode. I visse skrifter fremstilles den som en kvinnelig guddom. Et mindre vanlig navn er shedu, men dette tilsvarer egentlig den mannlige Lamassu.

Mesopotamia. Babylon

Lamassu er ofte avbildet i mesopotamisk kunst, iblant med vinger. Lamassu og shedu var beskyttende ånder i folks hjem. De var innrissede på leirtavler som ble gjemt under husets terskel. 
Senere under den babylonske periode ble Lamassu kongenes beskyttere og var alltid plassert ved inngangene til palassene, ofte som par. Ved byers innganger var de skulpterte i kolossal størrelse, og plasserte som par, et på hver side av byporten, hver og en vendt mot en av de fire verdenshjørner.

Assyria

I det nyassyriske rike (ca. 883-612) ble slike store oksemonumenter, ofte med vinger og alltid med menneskehoder, satt som dørvoktere ved inngangene til kongepalasser, som i Khorsabad og i Ninive. Deres funksjon av å beskytte  mot alt ondt. I en tekst finner man besvergelsen «Måtte den gode šêdu gå ved min venstre og den gode Lamassu ved min venstre»» (annetsteds går šêdu foran og Lamassu bak den som skal beskyttes) Vanligvis hadde de fem ben.

Persia

Perserne overtok Lamassu-statuene og annen billedkunst fra assyrerne som hadde påvirket perserne kulturelt, religiøst og lingvistisk, da perserne var umåtelig assyrianiserte, særlig under akemeniderne. Slik fant man lamassuer også i persiske templer. De i Pasargadae er forsvunnet, men de i Persepolis finner man ved «Alle nasjonenes port»,og en rekke andre steder.
Shishou

Shishou (kinesisk: 石首; pinyin: Shíshǒu) er en kinesisk byfylke i provinsen Hubei i det sentrale Kina.
Befolkningen var på 654 487 innbyggere i 1999.

Kulturminner

Det neolittiske Zoumaling-funnstedet (Zoumaling yizhi, 走马岭遗址) ble i 2001 tilføyd på Folkerepublikken Kinas liste over kulturminner.
Istakhri

Istakhri, eller under hans fulle navn Abul Qasim Ubaidullah ibn Abdullah ibn Khurdad-bih, var en betydningsfull geograf fra Persia (dagens Iran) fra siste halvdel av 1000-tallet.
Istakhri er bortimot ukjent bortsett fra hans verk. Han nevnes ikke i noen arabiske biografier, og det som vi vet om ham personlig var hans møte med Ibn Hawqal som blir omtalt i den sistnevntes bok. Hans verker ble uansett populære, noe man kan se av mange tidlige utgaver, sitater og oversettelser som ofte avviker fra hverandre.
Blant hans verker finnes Al-masalik wa al-mamalik og al-Aqalim. Han skrev en gang ca. 977 blant annet om khazerene, et halvnomadisk tyrkisk folk fra Sentral-Asia. Hans omtale om khazerene er antatt å støtte seg på et tapt verk av geografen el-Balkhi skrevet fra en gang rundt år 921. Istakhri står også bak den tidligste opptegnelse over vindmøller.
Zorro

Karakter

Som tegnet figur er Zorro vanligvis kledd i svart drakt, flagrende spansk kappe og en maske som dekker øverste delen av ansiktet. I sin første opptreden bærer han en kappe, en sombrero og en maske som dekker hele ansiktet hans med åpninger for øynene.
Hans favorittvåpen er en kårde, og før han forlater et sted bruker han alltid kården til å lage sitt karakteristiske bumerke: en Z laget med tre raske kutt. Første gang publikum blir eksponert for Zorro bruker han en pistol, og også en pisk, i en kortere periode.

Historie

Zorro opptrådte første gang i det amerikanske pulpheftet All-Story Weekly den 9. august 1919, i føljetongen The Curse of Capistrano.

Opptredener i ulike medier

Zorro er ikke bare kjent fra bøker og tegneserier; han har også opptrådt på film og fjernsyn samt i videospill, og det har blitt utgitt musikk inspirert av figuren.

Tegneserier

Det har gjennom tidene blitt produsert mange tegneserier om Zorro. Mest kjent er Alex Toths serier fra 1950- og 1960-tallet.

Musikk

Henri Salvador hadde en hit i 1964 med den morsomme sangen "Zorro est arrivé" (norsk: "Zorro har kommet"). Her fortelles, fra et barns synsvinkel, om spenningen når en skurk truer med å drepe en dame i en TV-serie, og Zorro hver gang kommer til unnsetning. 
Alice Coopers 1982 album Zipper Catches Skin inneholder sangen "Zorro's Ascent" som handler om at Zorro vender seg mot døden.
Folkets tjener

Bakgrunn

Partiets forløper, «Partiet for avgjørende endring», oppnådde 4 prosents oppslutning på en meningsmåling utført av Razumkov-senteret i desember 2017, likevel under sperregrensen på 5 prosent til ukrainske parlamentsvalg.). I en ny meningsmåling i april 2018 hadde oppslutningen økt til 9 prosent, og i juni 2018 hadde oppslutningen økt til 10,4 prosent.
Romjulen 2018 kunngjorde partiet at de enstemmig hadde innstilt komikeren og skuespilleren Volodymyr Zelenskyj som partiets kandidat til det ukrainske presidentvalget i 2019. Utover vinteren 2019 økte partiet i oppslutning, og i mars ledet Zelenskyj på flere meningsmålinger. Han vant første runde i presidentvalget, og deretter andre runde 21. april 2019 med over 73 prosent av stemmene. Zelenskyj ble dermed ny president i Ukraina og avløste den sittende presidenten Petro Porosjenko 20. mai 2019.
Den kommende presidenten erklærte i april 2019 at Folkets tjener ikke ville å gå inn i en koalisjonsregjering med Porosjenkos solidaritets-blokk, eller med Opposisjonsplattform – For livet. I stedet utkalte Zelenskyj nyvalg på nasjonalforsamlingen da han tiltrådte presidentembetet.
Presidenten har også sagt at han støtter legalisering av medisinsk cannabis, abort, prostitusjon og gambling. Han også gått imot legalisering av våpen. Ellers er det uklart hvilken politisk ideologi Zelenskyj står for. Han støtter imidlertid videre europeisk integrasjon og økt tilnærming til EU og NATO. Eventuelle medlemskap skal imidlertid avgjøres gjennom folkeavstemninger. Han har også ytret ønske om å reformere det ukrainske rettsvesenet og en økt kamp mot korrupsjon.
Jon Hellesnes

Bakgrunn

Hellesnes ble født på Voss, men flyttet tidlig til Sandane i Gloppen kommune hvor han bodde til han var 14 år.
Dåfjorden (Stord)

Dåfjorden er en fjord på øya Stord på grensa mellom Stord og Fitjar kommuner i Hordaland. Fjorden er delt i to, en del går rett sørover og en del rett nordover, og fra nord til sør er fjorden rundt 6 km lang. Den sørligste delen er på kart avmerket som Søre Dåfjorden.
Innløpet er imidlertid fra vest, og midt i innløpet ligger to øyer, Straumholmen ytterst og Litle Sjøbuholmen innenfor. Innløpet til fjorden er derfor gjennom to smale sund med en bredde på rundt 15 meter. På grunn av det trange innløpet har fjorden brakkvann og kan noen ganger fryse til om vinteren. Den nordlige delen av fjorden ligger langs grensa mellom Fitjar og Stord, mens delen sør for innløpet ligger i Stord. Den sørlige delen av fjorden strekker seg også sørover på østsida av Stord lufthavn, Sørstokken. Midt i fjorden går det vei og bru over Litle Sjøholmen langs Fv72.
Call of Duty 2

Oppbygning

Call of Duty 2 foregår som sin forgjenger under andre verdenskrig. Spilleren kan være både en amerikansk, britisk,Og sovjetisk soldat, og kan i enspillerdelen ta del i historiske slag. Call of Duty 2 er også svært populært å spille over Internett, men Xbox 360-versjonen har hatt flere problemer med dette aspektet. Utviklerne jobber for tiden med løsninger for dette.
Henning Kloumann

Familie

Henning M. C. Klouman(n) var sønnesønn av Hans Henrik Gerhard Klouman (1762–1838), forvalter ved Feiring jernverk og Hadeland glassverk. Han var sønn av Henning Jacob Kierulf Klouman (1810–1876), forstander ved Chr Augusts Minde (Mangelsgården).
Han var gift med Ragna Røer (født 1866), og far til Marie «Lillemor» Klouman (født 1895).
Selv skrev han sitt navn som Henning Klouman, iallfall i senere år.
Arkitekten skrev i 1935 ned sine erindringer fra barndomstiden i Mangelsgården.

Studier og karriere

Kloumann ble uteksaminert fra Den kongelige tegneskole i Kristiania i 1882. Deretter fikk han ansettelse som assistent hos arkitekt Jacob Wilhelm Nordan. Så dro han til England for å arbeide for arkitekten John Alder, i 1886 var han byggeleder og detaljtegner for The Punshon Memorial Methodist Church i Bournemouth.
1888–1901 arbeidet han med vedlikeholdsoppgaver for Stadskonduktøren i Kristiania, og som assistant for arkitekt Holm Munthe. Samtidig utførte han en del selvstendige arkitektoppdrag. I årene 1901–1904 var han ansatt ved skolebygningskontoret i Kristiania.
I 1904–1918 var Kloumann igjen ansvarlig for kommunale vedlikeholdsoppgaver, men perioden var mer preget av private oppdrag, spesielt for Norsk Hydro og Sam Eyde: Villa for Sam Eyde, Norsk Hydros administrasjonsbygning på Notodden, Svelgfoss I kraftstasjon, og Lien kraftstasjon. Svelgfoss I kraftstasjon (ferdig 1907) var sentral i starten av Norsk Hydro, og var da det største vannkraftverket i Europa.
Byggingen av Svelgfoss kraftstasjon ble for øvrig utført av slektningen ingeniør Sigurd Kloumann (1879–1953), på den tid Sam Eydes høyre hånd, senere kjent for starten av norsk aluminiumsindustri.
Fra 1919 ledet arkitekt Kloumann Norsk Husbyggingskompani AS på Hamar.
Hans mest omfattende prosjekt i 1920-årene var nok Tåsen Haveby, oppført 1922-23.
I folketellingen for Kristiania i år 1900 er Kloumann oppført som afdelingschef ved Kristiania Bygningsvæsen. Og i folketellingen 1910 er «Henning Clouman» registrert som afdelingsarkitekt i Kristiania kommune.

Svalbard

Kloumann ble engasjert av Store Norske Spitsbergen Kulkompani til å tegne flere bygninger på Svalbard.

Kuriosa

Som syttenåring var Henning Kloumann turkamerat av Edvard Munch. De to kjente hverandre fra den tekniske skolen, og var naboer i Fossveien. Kloumann var tre år eldre enn Munch, men de ble etter hvert omgangsvenner.
Vennskapet er også dokumentert i et manuskript fra Kloumanns hånd som oppbevares i Munchmuseets bibliotek, og som ble publisert i ukebladet «Urd» i 1946. Det eksisterer også korrespondanse mellom Kloumann og Munch, samt flere brever der Munch omtaler Kloumann overfor andre.
EasyRisk Manager

Forsvarets bruk av EasyRisk

Forsvaret har vært med siden starten på 80-tallet, og har brukt EasyRisk som en naturlig del av sitt prosjektarbeid, beskrevet i Forsvarets Usikkerhetsmanual.
Fortjenstordenen (Luxembourg)

Fortjenstordenen (fransk: Ordre de Mérite du Grand-Duché de Luxembourg) er en luxembourgsk orden innstiftet av storhertuginne Charlotte på hennes sekstifemårsdag 23. januar 1961. Ordenen ble etablert for å kunne belønne sivile og militære fortjenester der de fornemme fyrstelige ordenene Den nassauske husorden av den gylne løve og Adolf av Nassaus sivile og militære fortjenstorden ikke kom til anvendelse og for å unngå at Eikekroneordenens status ble redusert som følge av for mange tildelinger. Fortjenstordenen rangerer som nummer fire av de luxembourgske ordener. Den kan tildeles både personer fra Luxembourg og andre land. Ordenen tildeles av regjerende monark etter forslag fra statsministeren.

Insignier

Ordenstegnet for Fortjenstordenen består av et blåkantet hvitemaljert kors med utbøyde armer. Mellom den blå kanten og det hvite korset er det en smal kant i gull. Midtmedaljongen viser den røde løven fra Luxembourgs riksvåpen mot en bakgrunn av blå og røde striper. Medaljongen har en blå bord med en laurbærkrans i gull. Baksiden bærer en medaljong med en dobbelt kronet C i gull på rød emalje. Medaljongen er her omgitt av en blå bord. Ordenstegnets blå farge er lys, slik den også er i Luxembourgs flagg. For riddere er korset i sølv, for høyere grader i gull. Ordenstegnet er ellers identisk for de ulike gradene, bortsett fra i størrelsen.
Ordensstjernen for de to øverste gradene har grupper av tolv stråler og er i forgylt sølv for storkors og sølv for storoffiserer. Ordenstegnet er plassert i midten av ordensstjernen.
Korset er opphengt i båndet i en enkel ring, som er festet til en kule på korsets topp. Ordensbåndet er rødt med smale kantstriper i lyst blått og hvitt, Luxembourgs flaggfarger.  

Tildeling

Fortjenstordenen ble innført på bakgrunn av at man i Luxembourg følte behov for å kunne belønne innsats i andre sektorer enn statstjeneste, ikke minst fortjenstfull innsats for handel og industri, i landbruk, håndverksvirksomhet og turisme, men også innen sosial og kulturelt arbeid. Antallet tildelinger av Eikekroneordenen hadde økt og man fryktet en devaluering av dennes status som følge av tildelingsinflasjon. Ettersom Luxembourgs internasjonale forbindelser hadde tiltatt i intensitet etter andre verdenskrig, ville Fortjenstordenen være anvendelig også i denne sammenheng.

Norske innehavere

Fortjenstordenen er også tildelt nordmenn. Bjørn Haug er utnevnt til storkors av Fortjenstordenen og Hermod Skånland er utnevnt til kommandør.
Arven (film fra 1979)

Handling

Filmen handler om familien Skaug. De er samlet til en storslått begravelse av skipsrederen og forretningsmannen Kai Skaug. Han er nettopp blitt brått revet bort og etterlater seg en stor formue. Som skipsreder og enkemann uten barn ser de sørgende familiemedlemmene nå en mulighet til å få kloa i formuen. Det viser seg at arven skal gå til familien Skaug akkurat som de håper på, men det er en betingelse. Familien må drive skipsrederiet videre og de må være samlet. Ellers bortfaller hele arven. Det fører til komplikasjoner og tragedier i familien Skaug. For ting går ikke helt etter planen …

Mottakelse

Filmen hadde kinopremiere 13. august 1979. Aftenposten ga filmen terningkast 5, mens VG sammen med Dagsavisen og Programbladet ga den terningkast 4.
Fisker

Fiskere er personer som har fangst av fisk som yrke (yrkesfiskere) eller hobby (sportsfiskere). Som regel benyttes tittelen om yrkesfiskere i fiskerinæringen, som har fiske som sin primære inntektskilde. 
Ved utgangen av 2015 var det cirka 11 000 yrkesfiskere (hvorav cirka 9 250 med fiske som hovedyrke) og cirka 5 900 fartøy i Norge, og næringen innbringer årlig cirka (per 2014) 69 mrd kroner i eksportinntekter
Welcome to Rainbow

Låtene

De to første låtene på EP-en "Welcome to Rainbow" (Original Mix) og "Welcome to Rainbow" (Hardstyle Remix) er seinere utgitt som bonuslåter på Basshunters album  «Now You're Gone – The Album» fra 2008 med navnet «Welcome to Rainbow» og «Hardstyle Drops». Sangen «Evil Beat» ble inkludert i den internasjonale utgaven av albumet «LOL <(^^,)>» i 2006, under navnet "The Beat". Den siste sangen Boten Anna var også på albumet  «LOL <(^^,)>» fra 2006. 9. mai ble Boten Anna utgitt som en enkelt singel av Warner Music Sweden.
Frankrikes nasjonaldag

Frankrikes nasjonaldag feires 14. juli. Nasjonaldagen ble innført i 1880 til minne om stormen på Bastillen i Paris den 14. juli 1789 og kalles også Bastilledagen. En stor militærparade på Avenue des Champs-Élysées i Paris er blant arrangementene i feiringen.
Frankrikes nasjonaldag er offentlig fridag.
Koncertna dvorana Vatroslava Lisinskog

Bakgrunn

I 1957 besluttet Zagrebs bystyre å bygge en innendørs flerbruksarena i byen. En gruppe arkitekter ledet av Marijan Haberle vant arkitektkonkurransen. Byggearbeidene startet i 1961, men oversvømmelser og økonomiske problemer utsatte ferdigstillelsen. Først 29. desember 1973, tolv år etter byggestart, åpnet konserthuset dørene.
Konserthuset har vært vertskap for en rekke konserter med musikere fra de fleste musikksjangre – klassisk musikk, opera, ballett og teater. I tillegg arrangeres det jevnlig kongresser og konferanser i konserthuset. De første 30 årene hadde konserthuset rundt 10 millioner besøkende. 
Vatroslav Lisinski konserthus ble pusset opp i 1989 og var  vertskap for Eurovision Song Contest året etter. I 1992 ble kobbertaket byttet ut, og huset ble ytterligere pusset opp i 1999 og 2009.
Epainetos

Epainetos er en helgen og var en av Jesu sytti disipler. Han var biskop i Kartago. Epainetos er omtalt i Pauli brev til romerne (Rom. 16, 5) der han skriver: «Hils min kjære Epainetos, han som er en første frukt for Kristus i Asia.»
Yu Nakasato

Landslaget

Yu Nakasato spilte 16 landskamper for Japans kvinnelandslag.